Regeringen vil fremsætte et lovforslag i efteråret 2023, hvor seniorpensionen afskaffes og erstattes af en visiteret adgang til Tidlig Pension (Arne-pension).
De kalder det Arne-Plus.
Arne-plus skal gøre det muligt at gå på Tidlig Pension, hvis man er syg eller nedslidt og ikke opfylder de almindelige anciennitetsregler for Tidlig Pension.
Regeringen vil samtidig øge ydelsen på Arne-pension fra 14.008 kroner om måneden til cirka 15.000 kroner om måneden.
Arne-Plus skal kunne bevilliges i op til 3 år før folkepensionsalderen. I forhold til Seniorpension er det en forkortelse af perioden fra 6 år til 3 år og med en væsentligt lavere ydelse sammenlignet med den nuværende ydelse for seniorpension.
Regeringen foreslår, at Tidlig Pension (Arne-pension og Arne-plus) skal kunne tildeles for halve år, så man for eksempel kan få ret til 1 ½ år eller 2 ½ år, hvis man har været længe nok på arbejdsmarkedet. I dag tildeles retten kun for hele år.
Hvis du i dag er på Tidlig Pension eller seniorpension, skal du ikke forvente at dine vilkår vil blive forringet, hvis regeringen kommer igennem med deres forslag. Beskæftigelsesministeren har lovet, at ingen nuværende pensionister vil få forringet deres vilkår.